Մալքոլմ Մաքդաուել

Մալքոլմ Մաքդաուել (, իրական անունը` Մալքոլմ Ջոն Թեյլոր (Malcolm John Taylor), ), թատրոնի և կինոյի անգլիացի դերասան, ում ճանաչում են բերել վառ արտահայտված, հաճախ նաև դաժանությամբ աչքի ընկնող բացասական դերերը։ «Տղամարդու լավագույն դերակատարման» և «Լավագույն դերասան» անվանակարգերում ներկայացվել է «Ոսկե գլոբուս» և «Սատուրն» մրցանակների։ 2012 թվականին արժանացել է աստղի` Հոլիվուդյան փառքի ծառուղում, իսկ 2014 թվականին արժանացել է «Սատուրն» մրցանակին` ստեղծագործական կյանքում ունեցած ձեռքբերումների համար։

Կենսագրություն 
Մալքոլմ Մաքդաուելը ծնվել է Լիդսում` բարապանի ընտանիքում։ Պատանի տարիքում աշխատել է որպես շրջիկ առևտրական։ Դերասանի վարպետության դասընթացներն ավարտելուց հետո, խաղացել է գավառական թատրոններում։ 1964 թվականին ընդգրկվել է Շեքսպիրյան թագավորական թատրոնի դերասանական կազմի մեջ, իսկ 1965 թվականին աշխատել է հեռուստատեսությունում։ 1968 թվականին նկարահանվել է ռեժիսոր Լինդսեյ Անդերսոնի «Եթե» կինոնկարում, իսկ ավելի ուշ, նույն ռեժիսորի «Օ, երջանիկ» (1973 թ.) ֆիլմում։

Մալքոլմ Մաքդաուելին իրականում ճանաչում բերեց 1971 թվականին նկարահանված, Սթենլի Կուբրիկի «Լարովի նարինջ» կինոնկարը, որտեղ նա կերտել էր անչափահաս չարագործ Ալեքսի դերը։ Այդ ֆիլմից հետո նրան մշտապես առաջարկում էին բացասական կերպարներ։ Այդպիսի դերերից էին նաև Հին Հռոմեական անմիտ կայսր Կալիգուլայի դերը` Տինտո Բրասի «Կալիգուլա» (1979 թ.) կինոնկարում, խորհրդային մոլագար մարդասպանի դերը Դևիդ Գրեկոյի «Էվիլենկո» (2004 թ.) ֆիլմում և այլն։ Մալքոլմ Մաքդաուելը նկարահանվել է նաև Կարեն Շահնազարովի «Արքայասպանը» (1991 թ.) կինոնկարում, կատարելով արքայասպան Յակով Յուրովսկու դերը։

1970-1980-ական թվականներին Մալքոլմ Մաքդաուելի կարիերան հանկարծակի անկում ապրեց։ Հիմնականում նա խաղում էր ոչ մեծ դերեր։ Բացառություն էր 1979 թվականին նկարահանված «Անցում» կինոնկարը, որտեղ նա կատարում էր ՍՍ-ական ֆոն Բերկովի գլխավոր բացասական դերը։ 1982 թվականին նա նկարահանվել է Փոլ Շրեդերի «Մարդիկ-կատուներ» կինոնկարում, իսկ 1990-ական թվականներին, Ջոն Ռիս Դևիսի և Մարկ Հեմիլի հետ միասին, խաղացել է Երկրի տիեզերական նավատորմի մարշալ Ջեֆրի Տոլուինի դերը` FMV-հոլովակներում, որոնք նախատեսված էին «Wing Commander III: Heart of the Tiger» (1993 թ.) և «Wing Commander IV: The Price of Freedom» (1995թ.) խաղերի համար։ Հայտնի է նաև նրա դերը «Լեքս» (1996 թ.) հեռուստասերիալում։

Ներկայումս Մալքոլմ Մաքդաուելը աշխատում է ամերիկյան հեռուստատեսությունում։

Անձնական կյանքը 
1975-1980 թվականներին Մալքոլմ Մաքդաուելը ամուսնացած է եղել դերասանուհի Մարգո Բեննեթի հետ, իսկ 1980-1990 թվականներին` ամերիկյան դերասանուհի Մերի Ստինբյորգենի հետ և ունեցել երկու երեխա, դուստրը` Լիլի Ամանդան և որդին, այժմ ռեժիսոր և պրոդյուսեր Չարլի Մաքդաուելը։

1991 թվականին Մալքոլմ Մաքդաուելը ամուսնացել է երրորդ անգամ` Քելլի Կուհրի հետ, ով 24 տարով փոքր էր իրենից։ Նրանք ունեցել են երեք որդի։

Հայտնի դերասան Ալեքսանդր Սիդդիգը, Մալքոլմ Մաքդաուելի զարմիկն է։

Մասնակի ֆիլմագրությունը

Ծանոթագրություններ 

20-րդ դարի դերասաններ
Անգլիացի դերասաններ
Հոլիվուդյան փառքի ծառուղի
Հեռուստատեսային դերասաններ
Անգլիացի սցենարիստներ
Թատրոնի դերասաններ
Անգլիացի կինոպրոդյուսերներ
Բրիտանացի հեռուստատեսային դերասաններ
Բրիտանացի արվեստագետներ
Բրիտանացի կինոդերասաններ